Príloha č. 4:  Definícia pojmov

bezpečnostný incident – porušenie alebo bezprostredná hrozba porušenia bezpečnostných politík, bezpečnostných zásad alebo štandardných bezpečnostných pravidiel prevádzky IKT.

best practices – najlepšie, všeobecne uznávané postupy a metódy, ktoré sú publikované v podobe doporučení

CERT (Computer Emergency Response Team) – voľne preložené „počítačový tím rýchlej reakcie“ na bezpečnostné incidenty zložený z odborníkov na informačnú bezpečnosť, ktorých hlavnou úlohou je reakcia a koordinácia reakcie na bezpečnostné incidenty. Poskytujú svojim klientom služby potrebné na ich zvládnutie a zotavenie sa po ich vzniku.

CSIRT (Computer Security Incident Response Team) – tím odborníkov pre rýchlu reakciu na počítačové bezpečnostné incidenty.  CSIRT je v podstate podobný tím, akým je CERT – ide však o širšie chápanú problematiku – svojim klientom poskytujú aj preventívne a vzdelávacie služby v oblasti informačnej bezpečnosti a tiež informácie o odhalených bezpečnostných slabinách a o možných budúcich útokoch na IKT. Vznik CSIRT    -ov bol do určitej miery aj dôsledkom faktu, že značka CERT je registrovaná a chránená v USA.

ENISA (European Network and Information Security Agency) – Európska agentúra pre   sieťovú a informačnú bezpečnosť zameraná na koordináciu a zdieľanie informácií medzi členskými štátmi EÚ v oblasti informačnej bezpečnosti, zber dát o bezpečnostných incidentoch, vznikajúcich rizikách a pre pomoc pri analýze bezpečnosti existujúcich i vznikajúcich IS. Jej právnym základom je nariadenie EP a Rady ES č. 460/2004.

informačná bezpečnosť (IB) – ochrana IKT a informácií v nich obsiahnutých pred neoprávneným prístupom, použitím, zverejnením, poškodením, modifikáciou alebo zničením – s cieľom zaistenia dôvernosti, integrity a dostupnosti informácií. IB je tiež definovaná ako schopnosť systému IKT na danej úrovni odolávať náhodným udalostiam i zámerným akciám, ktoré ho kompromitujú alebo informácie v ňom uložené, alebo prenášané a tiež ďalšie služby ním poskytované.

informačné a komunikačné technológie (IKT)  – zariadenie, systém alebo jeho časť, ktoré sa používajú na automatický - zber, uchovávanie, spracovanie, zobrazovanie, prenos, prijímanie, výmenu – informácií a údajov. Medzi IKT patria počítače (HW a SW), ich pomocné zariadenia  (tlačiarne, faxy, scanery, prepínače atď.), komunikačné linky a pod. (v angličtine ICT)

infraštruktúra – subsystém, ktorý poskytuje podporný rámec pre nadradený systém, ale na jeho vlastnom fungovaní sa priamo nepodieľa. Napr. cesty sú potrebnou infraštruktúrou pre výrobu produktov, ale na vlastnej výrobe sa nezúčastňujú. 

informatizácia spoločnosti – proces transformácie spoločnosti pri nasadzovaní moderných IKT, ktorý je spojený s prehodnocovaním tradičných (neautomatizovaných) spôsobov spracovania informácií. Cieľom informatizácie spoločnosti je zefektívnenie jej fungovania pomocou využívania IKT, pričom výsledkom by mala byť postindustriálna informačná spoločnosť.

informačný systém (IS) – súbor technických,  programových a informačných prostriedkov slúžiaci na zber, ukladanie, spracovávanie, údržbu, zdieľanie, šírenie, poskytovanie, zobrazovanie alebo prenos údajov.

kybernetický priestor – termín používaný v anglosaskej literatúre („cyberspace“), označujúci informačno            -komunikačnú infraštruktúru, ktorá je tvorená z navzájom prepojených počítačov, serverov, smerovačov, prepínačov a komunikačných sietí (optických, káblových alebo bezdrôtových). 

národná informačná a komunikačná infraštruktúra (NIKI) – sú to všetky IKT systémy na území štátu (Slovenska), ktoré sú využívané na jeho bezchybné a kvalitné fungovanie. NIKI pozostáva zo štátnej a zo súkromnej infraštruktúry a je podmnožinou globálnej (napr. európskej alebo celosvetovej) infraštruktúry.

počítačová kriminalita – je trestná činnosť, pri ktorej sa využívajú IKT alebo ktorej kriminálnym cieľom je samotná IKT.